**МОТИВИ ЗА РАЗРАБОТВАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА №1 ЗА РЕДА И ОБРАЗЦИТЕ, ПО КОИТО СЕ ПРЕДОСТАВЯ ИНФОРМАЦИЯ ЗА ДЕЙНОСТИТЕ ПО ОТПАДЪЦИТЕ, КАКТО И РЕДА ЗА ВОДЕНЕ НА ПУБЛИЧНИ РЕГИСТРИ**

1. **Причини, които налагат разработването на Наредба за изменение и допълнение на Наредба № 1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри:**

В § 22 от Преходните и заключителни разпоредби (ПРЗ) на Закона за управление на отпадъците (ЗУО) е предвидено, че подаването на заявления и документи по електронен път се прилага след въвеждане в действие на НИСО, обезпечаваща тяхната обработка в съответствие с изискванията на Закона за електронния документ и електронните удостоверителни услуги (ЗЕДЕУУ).

Oт 01.01.2021 г. е влязла в сила разпоредбата на чл. 48, ал. 8 от ЗУО, която предвижда воденето на публичните регистри по чл. 45, ал. 1 от ЗУО и отчетността и предоставянето на информация, да се извършват съгласно наредбите по ал. 1 на чл. 48 и чл. 13, ал. 1 и в случаите, определени в тях, чрез Национална информационна система "Отпадъци" (НИСО), поддържана от ИАОС.

Във връзка с това възниква двусмислено тълкуване при някои от сегашните текстове на Наредбата по отношение на притежаването от задължените лица на квалифициран електронен подпис, липсата на който би ги освободило от задължението за водене на отчетност чрез НИСО, което противоречи на целта за която НИСО е определена. Това налага да се извършват промени в наредбата, с които да се отрази задължителното водене на отчетност и предоставянето на информация да става в електронна среда.

1. **Цели, които се поставят:**

Целите на промените са следните:

- разпоредбите на наредбата да отговарят на изискванията на чл. 48, ал. 8 и § 22 от ПРЗ от ЗУО;

- да се избегне възможността за двусмислено тълкуване на текстове в Наредбата, с което да се опорочи прилагането на чл. 48, ал. 8 и § 22 от ПРЗ на ЗУО.

**III. Финансови и други средства, необходими за прилагането на новата уредба:**

Предложеният проект на НИД на Наредба № 1 не води до въздействие върху държавния бюджет, тъй като за прилагане на наредбата не се изисква използването на средства от държавния бюджет.

За изпълнение на изискванията на наредбата не се налага разходване на допълнителни финансови средства от задължените субекти.

**ІV. Очаквани резултати от прилагането на НИД на Наредба № 1:**

Привеждане на текстовете от Наредбата в съответствие с разпоредбите на чл. 48, ал. 8 и § 22 от ПРЗ на ЗУО. Премахване на текстове от Наредбата, които биха дали възможност за двусмислено тълкуване на чл. 48, ал. 8 и § 22 от ПРЗ на ЗУО и водещи до объркване при задължените лица относно възможностите за подаване на документи и отчетност.

Подпомагане на контролните органи при работата с НИСО.

**V. Анализ на съответствието с правото на Европейския съюз:**

Не се налага да бъде изготвена справка за съответствие с европейското право, тъй като предлаганото изменение не се въвеждат текстове от правото на Европейския съюз.